钦定古今图书集成/明伦汇编/闺媛典/第046卷 > 王贞妇
## 钦定古今图书集成/明伦汇编/闺媛典/第046卷 > 王贞妇

按《宋史列女传》：“王贞妇，夫家临海人也。德祐二年冬，
元兵入浙东，妇与其舅、姑、夫皆被执。既而舅、姑与夫
皆死，主将见妇晳美，欲纳之，妇号恸欲自杀，为夺挽
不得死。夜令俘囚妇人杂守之，妇乃阳谓主将曰：‘若
以吾为妻妾者，欲令终身善事主君也。吾舅、姑与夫
死，而我不为之衰，是不天也。不天之人，若将焉用之？
愿请为服期，即惟命。苟不听我，我终死耳，不能为若
妻也’。”主将恐其诚死，许之，然防守益严。明年春，师还，
挈行至嵊县青枫岭下临绝壑，妇待守者少懈，啮指
出血，书字山石上，南望恸哭，自投崖下而死。后其血
皆渍入石间，尽化为石。天且阴雨，即坟起如始书时。
至治中，朝廷旌之曰“贞妇。”郡守立石祠岭上，易名曰
“清风岭。”〈按辍耕录载其题崖上诗曰君王无道妾当灾弃女抛男逐马来夫面不知何日见妾身
应是几时回两行清泪偷频滴一片愁眉锁不开回首故山看渐远存亡两字实哀哉〉